Virus kan Moriarty kans in Sesnasies kos | Netwerk24
Virus kan Moriarty kans in Sesnasies kos
Daar gaan nie kanse gewaag word met Ross Moriarty se terugkeer vir Wallis nie, maar hy kan moontlik Wallis se Sesnasies-reeks misloop. Foto: Getty Images
Moriarty het heelwat gewig verloor, en kon nie sy nuwe span in die Pro14-reeks en Europese Uitdaagbeker-reeks uithelp nie.
Die Dragons is steeds die voorloper in sy groep, ongeag 'n omstrede nederlaag met 28-34 teen die Worcester Warriors, toe die losvoorspeler Taine Basham afgestuur is vir 'n boorvat.
Met 'n stewige skorsing wat Basham in die gesig staar, sal Moriarty se afwesigheid gevoel word en Dean Ryan, die Dragons se direkteur van rugby, het aan RugbyPass gesê die klub sal geen kanse waag met die Britse en Ierse Leeus-agtsteman nie, wat las het van verkoue, erge gewigsverlies en 'n borsinfeksie.
Daar is bevind dat Moriarty 'n virale infeksie opgedoen het weens 'n skaafmerk wat hy aan sy voorkop opgedoen het tydens 'n oefensessie van Wallis in Japan.
Hy het op 1 November in die WB-uitspeelwedstryd gespeel toe die span deur Nieu-Seeland om die derde plek geklop is.
Dit was sy 41ste toets vir Wallis. Daar is nog nie vasgestel wanneer hy sy terugkeer kan maak nie.
Hy word deurentyd gemonitor met die oog op insluiting in Wallis se Sesnasies-groep.
Dit sal die eerste Sesnasies-groep wees wat Wayne Pivac aanwys nadat hy as hoofafrigter by Warren Gatland oorgeneem het.
Met Taulupe Faletau steeds uit met 'n besering vir Bath, is die agtsteman-opsies vir Wallis maar beperk.
"Ross het 'n virale infeksie en daar is geen haas met sy terugkeer nie of 'n datum gekoppel aan wanneer hy terug sal wees of weer sal speel nie.
"Ons wil seker maak dat hy die infeksie heeltemal afgeskud het. Hy het intussen gewig verloor en dis belangrik om seker te maak hy is gesond voordat ons daaraan dink om hom terug te bring," het Ryan gesê.